Piazza Barberini
Piazza Barberini je popularni trg u historijskom centru Rima, nazvan po utjecajnoj rimskoj porodici Barberini koja je na njemu imala palaču. Piazza Barberini je prostor namjenjen pješacima, oaza mira u kaotičnom rimskom prometu.

Historija 
Trg se počeo formirati u 17. vijeku, a svoj današnji izgled dobio je krajem 19. vijeka.

Tritonova fontana 
U samom centru trga nalazi se Fontana del Tritone, podignuta 1643. jedno od mnogobrojnih remek-djela skulptora Berninija koji je bio miljenik pape Urbana VIII i njegove porodice Barberini. Na toj fontani prikazane su četiri ribe koje nose otvorenu školjku na kojoj se nalazi Triton koji se polijeva vodom iz roga. Heraldički simboli pape Urbana VIII jasno su vidljivi na fontani.

Palača Barberini 
Na trgu se nalazi Palazzo Barberini u kojoj je danas smještena Galleria Nazionale d'Arte Antica. Palaču je počeo graditi arhitekt Carlo Maderno 1627. godine, uz pomoć nećaka Borrominija. Kada je Maderno 1629. umro, Bernini je nastavio graditi i završio palaču 1633. godine. U palači se danas nalazi muzej sa finom kolekcijom renesansnih i baroknih slika. Ulaz u muzej nalazi se iza ugla, na ulici Via delle Quattro Fontane 13.

Fontana pčela 
Nedaleko od Piazza Barberini na samom početku ulice Via Veneto leži tzv. Fontana pčela (talijanski: Fontana delle Api), još jedno Berninijevo djelo. Nju je Bernini podigao 1644. u počast pape Urbana VIII Barberinija, jer su pčele simbol njegova porodičnog grba.

Izvori

Vanjske veze 
 
 Piazza Barberini  

Barberini